Document ID: /roh_data/filtered/fineweb-2-filterrobots_roh.jsonl.gz/16331

Ils trais sezs vacants en la suprastanza communala da la Bergiaglia han ils votants dad occupar be per dus onns cun quai ch’ils cussegliers avevan demissiunà durant il temp da legislatura.
Pli auts pensums
Dapi la bova dals 23 d’avust è la situaziun sa midada cumplettamain e la lavur che spetga tut la val ils proxims onns è gronda. Era las lezias da l’executiva èn pli grondas ed intensivas.
Sco quai che la presidenta communala, Anna Giacometti ha declerà ad RSI, èn vegnids augmentats tant ses pensum sco er quels dals auters commembers da suprastanza curt suenter la bova. La presidenta communala fetschia er quint, ch’ins ha da far quai tar ils nov elegids almain per ils proxims dus onns.
Anna Giacometti ponderescha da cuntinuar
Anna Giacometti aveva annunzià – avant la gronda bova – da betg pli vulair candidar per in quart mandat a la testa da la vischnanca fusiunada. Ussa saja la situaziun però ina cumplettamain autra ed il «sindaco» vuless decider a temp util sch’ella na va tuttina anc ina giada en cursa.
RR novitads 06:00